SAWAD วิ่งฉิวเกือบ 6% โบรกฯแนะ “ซื้อ” เป้าสูง 49 บ. คาดสินเชื่อโตหนุนงบ Q2 สดใส
SAWAD วิ่งฉิวเกือบ 6% โบรกฯแนะ "ซื้อ" เป้าสูง 49 บ. คาดสินเชื่อโตหนุนงบ Q2 สดใส โดย ณ เวลา 15.23 น. อยู่ที่ 32.75 บาท บวก 1.75 บาท หรือ 5.65% สูงสุดที่ 33 บาท ต่ำสุดที่ 31.25 บาท ด้วยมูลค่าซื้อขาย 340.43 ล้านบาท
19 ก.ค. 2561

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 15.23 น. อยู่ที่ 32.75 บาท บวก 1.75 บาท หรือ 5.65% สูงสุดที่ 33 บาท ต่ำสุดที่ 31.25 บาท ด้วยมูลค่าซื้อขาย 340.43 ล้านบาท

ด้าน บล.ฟิลลิป ระบุในบทวิเคราะห์ (6 ก.ค.) แนะนำ “ซื้อ” SAWAD ราคาเป้าหมาย 49 บาท/หุ้น โดยคาดกำไรไตรมาส 2/61 ที่ 631 ล้านบาท ทรงตัวจากปีก่อน แต่เพิ่ม 11.8% จากไตรมาสก่อน ถึงแม้จะคาดว่ารายได้ดอกเบี้ยจะเพิ่มขึ้น แต่คาดว่ารายได้อื่นที่ลดลง การตั้งสำรองและค่าใช้จ่ายที่เพิ่มขึ้นทำให้กำไรทรงตัวจากช่วงเดียวกันเมื่อปีก่อน แต่รายได้ทั้งรายได้ดอกเบี้ย และรายได้ที่ไม่ใช่ดอกเบี้ยที่เพิ่มขึ้นทำให้กำไรเพิ่มจากไตรมาสก่อน แม้ว่าค่าใช้จ่ายจะยังเพิ่มขึ้นก็ตาม
โดยการปรับโครงสร้างบริษัทในช่วงที่ผ่านมาทำให้สินเชื่อของ SAWAD เติบโตค่อนข้างชะลอตัว แต่การปรับโครงสร้างนี้เรียบร้อยแล้ว และทำให้ทางฝ่ายคาดว่าสินเชื่อจะเร่งตัวขึ้น โดยในไตรมาส 2/61 คาดว่าสินเชื่อจะเติบโต 7% จากไตรมาสก่อน และทำให้สินเชื่อโต 10% ytd โดยทาง SAWAD เองก็ให้ข้อมูลว่าอาจจะมีการปรับเป้าสินเชื่อขึ้นจากเดิมที่ตั้งไว้ที่ 20-30
อย่างไรก็ตาม ทางฝ่ายยังคงประมาณการกำไรปี 61 ไว้ที่ 2.8 พันล้านบาท โดยกำไรครึ่งแรกปี 61 ที่คาดคิดเป็น 43% ของประมาณการทั้งปี โดยมองว่าสินเชื่อที่จะเร่งตัวขึ้นหลังการปรับโครงสร้างบริษัทแล้วเสร็จ การเพิ่มสัดส่วนการถือหุ้นใน BFIT จะทำให้กำไรในครึ่งหลังปี 61 เพิ่มสูงขึ้นคงราคาพื้นฐาน 49 บาท และยังคงแนะนำ “ซื้อ”